CELEX: 32017D0956
Language: sl
Date: 2017-05-29 00:00:00
Title: Sklep Sveta (Euratom) 2017/956 z dne 29. maja 2017 o sprejetju dodatnega raziskovalnega programa 2016–2019 za reaktor z visokim fluksom, ki ga bo za Evropsko skupnost za atomsko energijo izvajalo Skupno raziskovalno središče

7.6.2017   
            
            
               SL
            
            
               Uradni list Evropske unije
            
            
               L 144/23
            
         SKLEP SVETA (Euratom) 2017/956
   z dne 29. maja 2017
   o sprejetju dodatnega raziskovalnega programa 2016–2019 za reaktor z visokim fluksom, ki ga bo za Evropsko skupnost za atomsko energijo izvajalo Skupno raziskovalno središče
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti za atomsko energijo in zlasti člena 7 Pogodbe,
   ob upoštevanju predloga Evropske komisije,
   po posvetovanju z Znanstveno-tehničnim odborom,
   ob upoštevanju naslednjega:
   
               (1)
            
            
               V okviru Evropskega raziskovalnega prostora je reaktor z visokim fluksom (v nadaljnjem besedilu: HFR) v Pettnu že do sedaj in bo to tudi ostal eno od pomembnih sredstev za raziskave Skupnosti na področju znanosti o materialih, testiranju materialov, nuklearni medicini ter raziskovanju varnosti jedrskih reaktorjev.
            
         
               (2)
            
            
               Delovanje HFR je bilo podprto z vrsto dodatnih raziskovalnih programov in zadnji med njimi (1) se je iztekel 31. decembra 2015.
            
         
               (3)
            
            
               Delovanje HFR se je v letu 2016 nadaljevalo brez dodatnega raziskovalnega programa, medtem ko še potekajo pogajanja med subjekti, ki sta jih za to pooblastili državi članici, ki zagotavljata sredstva. Ker so navedena prizadevanja privedla do sporazuma med obema nacionalnima subjektoma je potreben nov dodatni raziskovalni program, s katerim se zagotovi nadaljnjo finančno podporo za HFR.
            
         
               (4)
            
            
               Da bi se zagotovila neprekinjenost dodatnih raziskovalnih programov, bi se moral ta sklep začeti uporabljati od 1. januarja 2016. Dovoliti bi bilo treba, da se z delom prispevkov za obdobje 2016-2019 za dodatni program HFR, pokrije izdatke, nastale v letu 2016.
            
         
               (5)
            
            
               Glede na to, da je HFR nenadomestljiva infrastruktura za raziskave Skupnosti na področju varnosti jedrskih reaktorjev, zdravja (vključno z razvojem medicinskih izotopov za medicinske raziskave), jedrske fuzije, temeljne znanosti, usposabljanja in ravnanja z odpadki (vključno z varnostnim obnašanjem jedrskega goriva, ki se uporablja v specifičnih reaktorskih sistemih v Uniji, ki so v interesu Evrope), bi se moralo njegovo delovanje na podlagi dodatnega raziskovalnega programa HFR za obdobje 2016-2019 nadaljevati do konca leta 2019.
            
         
               (6)
            
            
               Zaradi posebnega interesa za obsevalne zmogljivosti HFR sta se Commissariat à l'énergie atomique et aux énergies alternatives (CEA) in NRG: Nuclear Research and consultancy Group V.O.F. (NRG) kot izvajalca za Francijo oziroma Nizozemsko dogovorila, da bosta financirala celoten dodatni raziskovalni program HFR za obdobje 2016-2019 s prispevki, ki jih bosta izvedla v splošni proračun Evropske unije v obliki namenskih prejemkov.
            
         
               (7)
            
            
               Z navedenimi prispevki se financira delovanje HFR, da se podpre raziskovalni program, kar predpostavlja redno delovanje in vzdrževanje HFR. Če bo upravljavec NRG nizozemskim nacionalnim regulatornim organom pred prijavo varnega ohranitvenega stanja predložil uradno obvestilo o dokončni zaustavitvi, bi bilo treba preostala plačila in zahtevke za dodelitev sredstev Komisije začasno ustaviti –
            
         SPREJEL NASLEDNJI SKLEP:
   Člen 1
   Sprejme se dodatni raziskovalni program o delovanju HFR s cilji iz Priloge I za obdobje štirih let, ki se začne 1. januarja 2016.
   Člen 2
   Stroški za izvajanje programa, ki so ocenjeni na 30,2 milijona EUR, se v celoti financirajo s prispevki Francije in Nizozemske prek CEA oziroma NRG. Razčlenitev tega zneska je določena v Prilogi II. Ta prispevek se obravnava kot namenski prejemek v skladu s členom 21(2) Uredbe (EU, Euratom) Evropskega parlamenta in Sveta št. 966/2012 (2).
   Člen 3
   1.   Komisija je pristojna za upravljanje programa. V ta namen uporabi storitve Skupnega raziskovalnega središča.
   2.   Komisija o izvajanju programa obvešča svet guvernerjev Skupnega raziskovalnega središča.
   Člen 4
   V primeru, da NRG nizozemske nacionalne regulatorne organe (pred prijavo varnega ohranitvenega stanja) uradno obvesti o dokončni zaustavitvi HFR obveznost za izvedbo nadaljnjih plačil s strani Francije in Nizozemske preko CEA oziroma NRG preneha; prav tako se ustavi vse zahtevke za dodelitev sredstev Komisije na podlagi tega sklepa.
   Člen 5
   Komisija predloži končno poročilo o izvajanju tega sklepa Evropskemu parlamentu in Svetu po koncu dodatnega raziskovalnega programa HFR za obdobje 2016-2019.
   Člen 6
   Ta sklep začne veljati na dan objave v Uradnem listu Evropske unije.
   Uporablja se od 1. januarja 2016.
   Člen 7
   Ta sklep je naslovljen na države članice.
   
      V Bruslju, 29. maja 2017
      
         
            Za Svet
         
         
            Predsednik
         
         C. CORDONA
      
   
   
      (1)  Sklep Sveta 2012/709/Euratom z dne 13. novembra 2012 o sprejetju dodatnega raziskovalnega programa 2012–2015 za reaktor z visokim pretokom, ki ga bo za Evropsko skupnost za atomsko energijo izvajalo Skupno raziskovalno središče (UL L 321, 20.11.2012, str. 59).
   
      (2)  Uredba (EU, Euratom) št. 966/2012 Evropskega Parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije in razveljavitvi Uredbe Sveta (ES, Euratom) št. 1605/2002 (UL L 298, 26.10.2012, str. 1).
   
      PRILOGA I
      ZNANSTVENI IN TEHNIČNI CILJI
      Glavna cilja dodatnega raziskovalnega programa sta:
      
                  1.
               
               
                  zagotoviti varno in zanesljivo obratovanje HFR, da se zagotovi razpoložljivost nevtronskega fluksa v poskusne namene;
               
            
                  2.
               
               
                  omogočiti raziskovalnim inštitutom iz različnih znanstvenih področij učinkovito rabo HFR: izboljševanje varnosti jedrskih reaktorjev; zdravja (vključno z razvojem medicinskih izotopov); jedrske fuzije; temeljne znanosti; usposabljanja in ravnanja z odpadki (vključno z varnostnim obnašanjem jedrskega goriva za reaktorske sisteme, ki so v interesu Evrope).
               
            
   
      PRILOGA II
      RAZČLENITEV PRISPEVKOV
      Prispevke za dodatni raziskovalni program bosta zagotovili Nizozemska in Francija.
      Razčlenitev navedenih prispevkov:
      
                   
               
               
                  Francija: 1,2 milijona EUR
               
            
                   
               
               
                  Nizozemska: 29 milijonov EUR
               
            
                   
               
               
                  skupaj: 30,2 milijona EUR.
               
            Navedeni prispevki se vplačajo v splošni proračun Evropskih unije in se dodelijo temu programu. Z delom prispevkov iz tega dodatnega programa se lahko krijejo tudi odhodki, nastali zaradi delovanja HFR v letu 2016, in sicer v skladu z delovnim programom, o katerem se dogovorijo države članice, ki zagotovijo prispevke, in Komisija.
      Ti prispevki so fiksni in nespremenljivi, kar zadeva variacije stroškov delovanja, vzdrževanja in razgradnje.